**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ОТО НАРОДНО СЪБРАНИЕ**

**ДО**

**Д-Р ПЕТЪР МОСКОВ**

**МИНИСТЪР НА ЗДРАВЕОПАЗВАНЕТО**

**В Ъ П Р О С**

от **ГЕОРГИ ГЬОКОВ,**

народен представители от ПГ „БСП лява България“

На основание чл. 90, ал. 1 от Конституцията на Република България и чл. 91, ал. 1 от Правилника за организацията и дейността на Народното събрание внасям въпрос

**ОТНОСНО:** проблеми в Отделение по хемодиализа II ниво към МБАЛ "Проф.д-р Стоян Киркович" в Стара Загора.

**Уважаеми господин Министър,**

Отделението по хемодиализа II ниво към МБАЛ "Проф.д-р Стоян Киркович" в Стара Загора е създадено през 1977 г. с предмет на дейност - лечение на болни с хронична и остра бъбречна недостатъчност, чрез извънбъбречни методи за очистване на Кръвта - хемодиализа. В момента то продължава да функционира и осигурява лечението на около 80 души от региона (Стара Загора, Раднево, Гълъбово), които идват на хемодиализа.

Отделението разполага с необходимата медицинска апаратура - апарати „Гамбро" за диализа, "Фрезениус" с контролирана ултрафилтрация, "Алтин" и "Браун", хемофилтрация, плазмафереза, хемосорбция, електрокардиограф, реверсосмоза. Последната доставка (10 броя – апарати за диализа) е от 2009 година, когато се субсидира от Министерството на здравеопазването. След това отделението започва да работи със Здравната каса. По клинична пътека се плаща 144 лева, в тях влизат и разходите за транспортиране на пациентите.

Често липса на медикаменти за хемодиализа застрашава здравето и живота на болните. Заради дългове на лечебното заведение (МБАЛ "Проф.д-р Стоян Киркович") към доставчиците, трудно се осигурят необходимите консумативи. А самото отделение по хемодиализа, макар и в тежко финансово състояние, е сред малкото звена в системата на болницата, което не е на минус, а има положителен баланс. И за това остава неясна причината за задлъжнялост към техните доставчици при подобна равносметка. Но отговора идва веднага - парите от хемодиализата постъпват по общата сметка на болницата, а не целево към отделението. А затрудненията идват от това, че поради голямата задлъжнялост на болницата към фирмите доставчици, те не изпълняват в пълен обем доставките. Макар и обществените поръчки за лекарствата да са проведени отделно за специфичните медикаменти за диализа, дистрибуторът е общ за Отделението и за МБАЛ "Проф.д-р Стоян Киркович", чиито дългове общо са близо 22 млн.лв.

И стигаме до медицинска апаратура с която работи отделението. Апаратите за диализа имат по стандарт допустим брой отработени часове – 30 000 часа, които след специална сервизна оценка могат да се увеличат до 40 000 часа. Апаратите работят на три смени и на по-голямата част от тях лимитите са достигнати, а на друга част са съвсем близо. Опасенията на пациенти и на персонал са, че ще дойде момент в който ще е необходимо всички апарати за диализа да бъдат едновременно сменяни и това ще застраши живота на пациентите. За да се осигури нормалната и ефективна работа, без да се създава напрежение у пациентите, поне пет от апаратите трябва да бъдат заменени през първото тримесечие на 2015 г. и поетапно нататък останалите при превишаване на предписаните им лимити.

**Уважаеми г-н Министър,**

Предвид изложеното по горе, се обръщам към Вас със следните въпроси:

Възможно ли е въпроса да се реши централно и средствата (или поне част от тях) от клиничната пътека за хемодиализа (хронична бъбречна недостатъчност) да бъдат целево насочвани към Отделенията по хемодиализа? Така там ще разполагат със средства за лекарства, консумативи и т.н.

И докато, макар и все по трудно, средства за медикаменти и консумативи се намират, то за медицинска апаратура е невъзможно.

И затова най-важния въпрос към Вас е: **Ще осигурите ли средства за първоначално поне пет нови апарати за диализа (до края на първото тримесечие на тази година) и поетапно за подмяна на останалите (при достигане и превишаване на предписаните им лимити),** **целево за Отделението по хемодиализа към МБАЛ "Проф.д-р Стоян Киркович" в Стара Загора?**

**Уважаеми г-н Министър,**

В очите на пациентите на Отделението по хемодиализа към МБАЛ "Проф.д-р Стоян Киркович" в Стара Загора, персонала (лекарите и сестрите) там са герои, защото с цената на всичко продължават да спазват Хипократовата клетва и да спасяват животи.

**Г-н Министър**, моля, станете и Вие герой за тези хора, като помогнете да решим поне част от проблемите на Отделението по хемодиализа към МБАЛ "Проф.д-р Стоян Киркович" в Стара Загора.

*Моля отговорът да бъде в писмен вид.*

 **Народен представител:**

**Георги Гьоков**